RO Jurnalul Oficial al Uniunii Europene L 237/1

Numai textele originale CEE-ONU au efect juridic în temeiul dreptului internațional public. Statutul și data intrării în vigoare ale prezentului regulament trebuie verificate în cea mai recentă versiune a documentului de situație CEE-ONU TRANS/WP.29/343, disponibil la adresa: http://www.unece.org/trans/main/wp29/wp29wgs/wp29gen/wp29fdocstts.html

Regulamentul nr. 23 al Comisiei Economice pentru Europa a Organizației Națiunilor Unite (CEE-ONU) – Dispoziții uniforme privind omologarea lămpilor de mers înapoi și de manevră ale autovehiculelor și ale remorcilor acestora

Include întregul text valabil până la:

Suplimentul 19 la versiunea inițială a regulamentului – Data intrării în vigoare: 15 iulie 2013

CUPRINS

DOMENIUL DE APLICARE

1. Definiții

2. Cererea de omologare

3. Marcaje

4. Omologarea

5. Specificații generale

6. Intensitatea luminii emise

7. Proceduri de încercare

8. Culoarea luminii emise

9. Conformitatea producției

10. Sancțiuni pentru neconformitatea producției

11. Încetarea definitivă a producției

12. Denumirile și adresele serviciilor tehnice responsabile cu efectuarea încercărilor de omologare și ale autorităților de omologare de tip

ANEXE

1. Comunicare

2. Exemple de dispunere a mărcilor de omologare

3. Măsurări fotometrice

4. Cerințe minime cu privire la procedurile de verificare a conformității producției

5. Cerințe minime privind eșantionarea efectuată de către un inspector

0. DOMENIUL DE APLICARE

Prezentul regulament se aplică:

(a) lămpilor de mers înapoi pentru vehiculele din categoriile M, N, O și T (1);

(b) lămpilor de manevră pentru vehiculele din categoriile M și N.

1. DEFINIȚII

În sensul prezentului regulament:

1.1. „lampă de mers înapoi” înseamnă lampa vehiculului proiectată pentru iluminarea drumului în spatele vehiculului și pentru atenționarea celorlalți participanți la trafic că vehiculul merge înapoi sau este pe punctul de a merge înapoi;

1.2. „lampă de manevră” înseamnă o lampă utilizată pentru iluminarea suplimentară laterală a vehiculului, care să asiste în timpul manevrelor lente.

1.3. Pentru prezentul regulament, se aplică definițiile din Regulamentul nr. 48 și din seriile de amendamente ale acestuia, în vigoare la data efectuării cererii pentru omologarea de tip;

1.4. „lămpi de mers înapoi/de manevră de diferite tipuri” înseamnă lămpile care prezintă diferențe în următoarele aspecte esențiale:

(a) denumirea sau marca comercială;

(b) caracteristicile sistemului optic (nivelurile de intensitate, unghiurile de distribuție a luminii, categoria de sursă de lumină, modulul de sursă de lumină etc.).

Schimbarea culorii sursei de lumină sau a culorii oricărui filtru nu constituie o modificare a tipului.

1.5. Trimiterile făcute în prezentul regulament la lampa (lămpile) cu filament standard (etalon) și la Regulamentul nr. 37 reprezintă trimiteri la Regulamentul nr. 37 și la seria de amendamente ale acestuia, în vigoare în momentul cererii de omologare de tip.

Trimiterile din prezentul regulament la sursa (sursele) de lumină LED standard (etalon) și la Regulamentul nr. 128 reprezintă trimiteri la Regulamentul nr. 128 și la seria de amendamente ale acestuia în vigoare în momentul cererii de omologare de tip.

2. CEREREA DE OMOLOGARE

2.1. Cererea de omologare se prezintă de către deținătorul denumirii sau mărcii comerciale sau de către reprezentantul său autorizat.

La alegerea solicitantului, aceasta va specifica faptul că echipamentul poate fi instalat pe vehicul cu înclinații diferite ale axei de referință față de planurile de referință ale vehiculului și față de sol sau se poate roti în jurul axei sale de referință; aceste condiții diferite de instalare se indică în fișa de comunicare.

2.2. Pentru fiecare tip de lampă de mers înapoi sau de manevră, cererea este însoțită de:

2.2.1. desene, în trei exemplare, suficient de detaliate pentru a permite identificarea tipului de lampă de mers înapoi sau de manevră și care precizează condițiile geometrice de montaj pe vehicul; precum și axa de observație care trebuie considerată la încercări drept axă de referință (unghi orizontal H = 0; unghi vertical V = 0); și punctul care trebuie luat ca centru de referință în cadrul acestor încercări. Desenele trebuie să indice poziția destinată numărului de omologare și simbolul adițional în raport cu cercul mărcii de omologare.

În plus, mai trebuie indicate în desen înălțimea de montare și orientarea axei de referință a lămpii (lămpilor) de manevră în raport cu solul, cu axa verticală și cu axa longitudinală;

2.2.2. o descriere tehnică succintă care precizează, în special, cu excepția dispozitivelor cu surse de lumină neînlocuibile:

(a) categoria sau categoriile de lămpi cu filament recomandate; categoria de lămpi cu filament trebuie să fie una dintre cele conținute în Regulamentul nr. 37 și în seria de amendamente ale acestuia, în vigoare în momentul cererii de omologare de tip; și/sau

(b) categoria sau categoriile de surse de lumină cu LED recomandate; categoria de surse de lumină cu LED trebuie să fie una dintre cele conținute în Regulamentul nr. 128 și în seria de amendamente ale acestuia în vigoare în momentul cererii de omologare de tip; și/sau

(c) codul specific de identificare a modulului de sursă de lumină;

2.2.3. două eșantioane. În cazul în care dispozitivele nu sunt identice, dar sunt simetrice și pot fi montate unul pe partea stângă și celălalt pe partea dreaptă, cele două mostre prezentate pot fi identice și destinate montării exclusiv pe partea dreaptă sau exclusiv pe partea stângă a vehiculului.

3. MARCAJE

Eșantioanele pentru un tip de lampă de mers înapoi sau de manevră depuse pentru omologare:

3.1. poartă denumirea sau marca comercială a solicitantului; acest marcaj trebuie să fie perfect lizibil și să nu poată fi șters;

3.2. cu excepția lămpilor cu surse de lumină neînlocuibile, trebuie să conțină marcaje perfect lizibile și care nu pot fi șterse, indicând:

(a) categoria sau categoriile de surse de lumină recomandate; și/sau

(b) codul specific de identificare a modulului sursei de lumină;

3.3. în cazul în care este necesar, au inscripționate cuvintele „PARTEA SUPERIOARĂ” orizontal pe suprafața superioară a suprafeței iluminante, în scopul prevenirii erorilor de montare pe vehicul a lămpii de mers înapoi;

3.4. prevăd spațiul necesar pentru marca de omologare și pentru simbolurile suplimentare prevăzute la punctul 4.3 de mai jos; acest spațiu se indică pe desenul menționat la punctul 2.2.1 de mai sus;

3.5. în cazul dispozitivelor cu surse de lumină neînlocuibile sau cu modul(e) de sursă de lumină, se marchează tensiunea nominală sau seria de tensiune și puterea nominală;

3.6. în cazul dispozitivelor cu modul(e) de sursă de lumină, modul (modulele) de sursă de lumină trebuie să conțină:

3.6.1. denumirea sau marca comercială a solicitantului; marca trebuie să fie perfect lizibilă și să nu poată fi ștearsă;

3.6.2. codul specific de identificare a modulului; marca trebuie să fie perfect lizibilă și să nu poată fi ștearsă. Acest cod specific de identificare este alcătuit din literele de început „MD” de la „MODUL” urmate de marca de omologare fără cerc, astfel cum se prevede la punctul 4.3.1.1 de mai jos și, în cazul utilizării mai multor module de sursă de lumină diferite, urmate de simboluri sau caractere suplimentare; acest cod specific de identificare trebuie indicat pe desenele menționate la punctul 2.2.1 de mai sus.

Marca de omologare nu trebuie să fie aceeași cu marcajul lămpii în care se utilizează modulul, însă ambele marcaje trebuie să provină de la același solicitant;

3.6.3. menționarea tensiunii nominale și a puterii nominale în wați.

4. OMOLOGAREA

4.1. În cazul în care cele două eșantioane ale unui tip de lampă de mers înapoi sau de manevră îndeplinesc cerințele din prezentul regulament, se acordă omologarea.

4.2. Fiecărui tip omologat i se atribuie un număr de omologare. Aceeași parte contractantă nu poate atribui același număr altui tip de lampă de mers înapoi sau de manevră menționat în prezentul regulament. Notificarea omologării sau a extinderii sau a refuzului omologării sau încetarea definitivă a producției unui tip de lampă de mers înapoi sau de manevră în conformitate cu prezentul regulament este comunicată părților la Acordul din 1958 care aplică prezentul regulament, prin intermediul unei fișe conforme cu modelul din anexa 1 la prezentul regulament.

4.3. Pe fiecare lampă de mers înapoi sau de manevră conformă cu un tip omologat în temeiul prezentului regulament trebuie să se aplice, în spațiul prevăzut la punctul 3.4 de mai sus, în plus față de marcajul și specificațiile prevăzute la punctele 3.1, 3.2 și, respectiv, 3.3 sau 3.5:

4.3.1. o marcă de omologare internațională alcătuită din:

4.3.1.1. un cerc în interiorul căruia se plasează litera „E”, urmată de numărul distinctiv al țării care acordă omologarea (2); precum și

4.3.1.2. un număr de omologare;

4.3.2. un simbol suplimentar compus din literele „A” și „R”, unite după cum se arată în anexa 2 la prezentul regulament.

Pe dispozitivele care îndeplinesc cerințele prezentului regulament privind lămpile de manevră, un simbol suplimentar compus din literele M și L, dispuse după cum este indicat în anexa 2 la prezentul regulament.

4.3.3. Primele două cifre ale numărului de omologare care indică cea mai recentă serie de amendamente ale prezentului regulament pot fi amplasate în apropierea simbolurilor adiționale „AR” sau „ML”.

4.3.4. Pe lămpile de mers înapoi ale căror unghiuri de vizibilitate sunt asimetrice față de axa de referință în direcție orizontală, o săgeată orientată spre partea în care sunt îndeplinite specificațiile fotometrice până la un unghi de 45° H.

4.4. Lămpi independente

În cazul în care diferite tipuri de lămpi care respectă cerințele mai multor regulamente utilizează același tip de dispersoare externe de aceeași culoare sau de culori diferite, se poate aplica o singură marcă de omologare, compusă din litera „E” încadrată într-un cerc, urmată de numărul distinctiv al țării care a acordat omologarea și de un număr de omologare. Această marcă de omologare poate fi poziționată oriunde pe suprafața lămpii cu condiția ca:

4.4.1. să fie vizibilă după montarea lămpilor.

4.4.2. Se aplică simbolul de identificare pentru fiecare lampă corespunzător fiecărui regulament în temeiul căruia s-a acordat omologarea, împreună cu seria de amendamente corespunzătoare care include cele mai recente modificări tehnice majore aduse regulamentului în cauză în momentul emiterii omologării, și, acolo unde este necesar, săgeata corespunzătoare.

4.4.3. Dimensiunile elementelor unei mărci de omologare unice nu trebuie să fie mai mici decât dimensiunile minime prescrise pentru cele mai mici dintre marcajele individuale de către regulamentul în temeiul căruia a fost acordată omologarea.

4.4.4. Principalul corp al lămpii include spațiul menționat la punctul 3.4 de mai sus și poartă marca de omologare a funcției (funcțiilor) prezente.

4.4.5. În modelul E din anexa 2 la prezentul regulament se dau exemple de marcă de omologare cu simbolurile adiționale de mai sus.

4.5. În cazul în care două sau mai multe lămpi fac parte din aceeași unitate de lămpi grupate, combinate sau încorporate reciproc, omologarea este acordată cu condiția ca fiecare dintre lămpi să îndeplinească cerințele prezentului regulament sau ale unui alt regulament. Lămpile care nu respectă cerințele niciunuia dintre regulamente nu pot face parte dintr-o astfel de unitate de lămpi grupate, combinate sau încorporate reciproc.

4.5.1. În cazul în care lămpile grupate, combinate sau încorporate reciproc respectă cerințele mai multor regulamente, se poate aplica o singură marcă de omologare internațională, compusă din litera „E” încadrată într-un cerc, urmată de numărul distinctiv atribuit țării care a acordat omologarea, de un număr de omologare și, după caz, de săgeata corespunzătoare. Marca de omologare poate fi amplasată oriunde pe lămpile grupate, combinate sau încorporate reciproc, cu condiția:

4.5.1.1. să fie vizibilă după montarea lămpilor.

4.5.1.2. Nicio componentă care transmite lumină aparținând lămpilor grupate, combinate sau încorporate reciproc nu poate fi îndepărtată fără a antrena, în același timp, îndepărtarea mărcii de omologare.

4.5.2. Simbolul de identificare pentru fiecare lampă corespunzător fiecărui regulament în temeiul căruia s-a acordat omologarea, împreună cu seria de amendamente corespunzătoare care include cele mai recente modificări tehnice majore aduse regulamentului în cauză în momentul emiterii omologării, se aplică:

4.5.2.1. fie pe suprafața iluminantă corespunzătoare;

4.5.2.2. fie pe un grup, astfel încât să poată fi clar identificate fiecare dintre lămpile grupate, combinate sau încorporate reciproc (a se vedea trei exemple posibile în anexa 2).

4.5.3. Dimensiunile elementelor constitutive ale unei singure mărci de omologare nu trebuie să fie mai mici decât dimensiunile minime specificate pentru cele mai mici mărci individuale de către regulamentul în temeiul căruia s-a acordat omologarea.

4.5.4. Fiecărui tip omologat i se atribuie un număr de omologare. O aceeași parte contractantă nu poate atribui acest număr unui alt tip de lămpi grupate, combinate sau reciproc încorporate menționate în prezentul regulament.

4.6. Marca și simbolul menționate la punctele 4.3.1 și 4.3.2 trebuie să nu poată fi șterse și să fie perfect lizibile, chiar și atunci când dispozitivul de iluminare este montat pe vehicul.

În cazul unei lămpi de manevră:

(a) trebuie furnizat un spațiu suficient pentru a primi marca de omologare pe dispersor sau pe carcasa de protecție a acestuia, care trebuie să fie lizibilă atunci când dispozitivul este montat pe vehicul. Alte componente ale dispozitivului trebuie să poarte denumirea producătorului și un mijloc de identificare. În cazul existenței unui spațiu limitat pentru marca (mărcile) de omologare, aceasta va fi plasată pe o parte a vehiculului care este permanent legată de lampa de manevră sau pe plăcuța cu date a vehiculului;

(b) spațiul pentru marca de omologare trebuie să fie indicat pe desenele menționate la punctul 2.2 de mai sus sau indicate în cererea de omologare.

4.7. Anexa 2 oferă exemple de mărci de omologare pentru un dispozitiv cu o singură lampă (figura 1) și pentru cele cu lămpi grupate, combinate sau încorporate reciproc (figura 2), împreună cu toate simbolurile suplimentare menționate mai sus. Literele A și R pot fi unite.

5. SPECIFICAȚII GENERALE

5.1. Fiecare eșantion trebuie să îndeplinească specificațiile prevăzute la punctele de mai jos.

5.2. Lămpile de mers înapoi trebuie să fie concepute și construite astfel încât, în condiții normale de utilizare și în ciuda vibrațiilor la care pot fi supuse, să continue să funcționeze satisfăcător și să își păstreze caracteristicile prevăzute în prezentul regulament.

5.3. În cazul modulelor de sursă de lumină, trebuie verificate următoarele:

5.3.1. proiectarea modulului (modulelor) de sursă de lumină trebuie să fie în așa fel încât:

(a) fiecare modul de sursă de lumină să poată fi montat numai în poziția proiectată și corectă și să poată fi înlăturat numai prin utilizarea unor unelte;

(b) în cazul în care în carcasa unui echipament se află mai mult de un modul de sursă de lumină, modulele de sursă de lumină cu caracteristici diferite să nu poată fi schimbate reciproc în interiorul aceleiași carcase;

5.3.2. modulul (modulele) de sursă de lumină trebuie să fie imposibil de falsificat;

5.3.3. un modul de sursă de lumină este construit în așa fel încât, indiferent de utilizarea unuia sau a mai multor instrumente, să nu fie mecanic interschimbabil cu nicio altă sursă de lumină omologată înlocuibilă.

5.4. În cazul sursei (surselor) cu incandescență înlocuibile:

5.4.1. se poate utiliza orice categorie sau categorii de surse de lumină omologată (omologate) în conformitate cu Regulamentul nr. 37 și/sau cu Regulamentul nr. 128, cu condiția ca Regulamentul nr. 37 și seria de amendamente ale acestuia intrate în vigoare la data depunerii cererii pentru omologarea de tip sau Regulamentul nr. 128 să nu prevadă nicio restricție în privința utilizării;

5.4.2. proiectarea echipamentului trebuie să fie în așa fel încât sursa de lumină să nu poată fi montată în nicio altă poziție decât cea corectă;

5.4.3. suportul sursei de lumină trebuie să fie conform cu caracteristicile indicate în Publicația nr. 60061 a CEI. Se aplică fișa de date a suportului relevantă pentru categoria de surse de lumină utilizată.

6. INTENSITATEA LUMINII EMISE

6.1. Specificații privind intensitatea luminii pentru lămpile de mers înapoi

6.1.1. Intensitatea luminii emise, pentru fiecare dintre cele două eșantioane, nu trebuie să fie mai mică decât intensitatea minimă și mai mare decât cea maximă specificate mai jos și trebuie măsurată în raport cu axa de referință în direcțiile indicate mai jos (exprimate în grade în raport cu axa de referință).

6.1.2. Intensitatea pe axa de referință nu este mai mică de 80 de candele.

6.1.3. Intensitatea luminii emise în toate direcțiile în care lumina poate fi observată nu trebuie să depășească:

300 de candele în direcții la nivelul sau deasupra planului orizontal;

și în direcții sub nivelul planului orizontal:

600 de candele între h-h și 5° D; și 8 000 de candele sub 5° D.

6.1.4. În orice alte direcții de măsurătoare indicate în anexa 3 la prezentul regulament, intensitatea luminii nu poate fi sub minima specificată în respectiva anexă.

Totuși, în cazul în care lampa de mers înapoi este destinată să fie montată pe un vehicul exclusiv ca element al unei perechi de dispozitive, intensitatea fotometrică poate fi verificată numai până la un unghi de 30° în interior, acolo unde o valoare fotometrică de cel puțin 25 de candele este satisfăcută.

Această condiție se explică clar în cererea de omologare și în documentele aferente (a se vedea punctul 2 din prezentul regulament).

Mai mult, în cazul în are omologarea de tip va fi acordată prin aplicarea condiției de mai sus, se va informa, printr-o declarație la punctul 11 „Observații” din fișa de comunicare (a se vedea anexa 1 la prezentul regulament), că dispozitivul poate fi instalat numai în pereche.

6.1.5. În cazul unei lămpi unice care conține mai mult de o sursă de lumină, lampa trebuie să aibă intensitatea minimă cerută atunci când oricare dintre sursele de lumină s-ar defecta, iar atunci când toate sursele de lumină funcționează, nu trebuie să se depășească intensitățile maxime. Un grup de surse de lumină, conectate astfel încât funcționarea nesatisfăcătoare a uneia dintre acestea le pune pe celelalte în imposibilitatea de a mai emite lumină, se consideră sursă unică.

6.2. Specificații privind intensitatea luminii pentru lămpile de manevră

6.2.1. Intensitatea nu trebuie să depășească 500 de candele în toate direcțiile în care poate fi observată lumina, atunci când este instalată în oricare dintre pozițiile de montare indicate de solicitant.

6.2.2. Dispozitivul trebuie să fie conceput astfel încât lumina emisă direct spre lateral, spre partea din față sau din spate a vehiculului să nu depășească 0,5 cd în câmpul unghiular așa cum este definit mai jos.

(a) Unghiul vertical minim φ min (în grade) este: φ min = arctan (1-înălțimea de montare)/10; unde h este înălțimea de montare exprimată în m

(b) Unghiul vertical maxim φ max (în grade) este: φ max = φ min + 11,3.

Măsurătorile trebuie să se limiteze la un unghi orizontal care variază de la + 90° la – 90° față de linia care trece prin axa de referință și este perpendiculară pe planul vertical longitudinal al vehiculului.

Distanța de măsurare trebuie să fie de cel puțin 3 m.

7. PROCEDURI DE ÎNCERCARE

7.1. Toate măsurările fotometrice și colorimetrice se efectuează:

7.1.1. în cazul unei lămpi cu sursă de lumină înlocuibilă, dacă nu este alimentată de un dispozitiv electronic de comandă a sursei de lumină, cu o sursă de lumină standard incoloră din categoria prescrisă pentru dispozitiv, alimentată la tensiunea:

(a) în cazul lămpii (lămpilor) cu filament, care este necesară pentru a produce fluxul luminos de referință pentru categoria respectivă de lămpi cu filament;

(b) în cazul surselor de lumină LED, la tensiunile 6,75 V, 13,5 V sau 28,0 V; valoarea fluxului luminos produs trebuie corectată. Factorul de corecție este raportul dintre fluxul luminos obiectiv și valoarea medie a fluxului luminos pentru tensiunea aplicată;

7.1.2. în cazul unei lămpi echipate cu surse de lumină care nu se înlocuiesc (becuri cu incandescență și altele), la 6,75 V, 13,5 V sau, respectiv, 28,0 V;

7.1.3. în cazul unui sistem care utilizează un dispozitiv electronic de comandă a sursei de lumină, care face parte din lampă (3) care aplică la bornele de intrare ale lămpii tensiunea declarată de producător sau, în cazul în care nu este indicată, 6,75 V, 13,5 V sau, respectiv, 28,0 V;

7.1.4. în cazul unui sistem care utilizează un mecanism de reglare electronică a sursei de lumină, care nu face parte din lampă, la bornele de intrare ale lămpii se aplică tensiunea declarată de către producător.

7.2. Serviciul tehnic solicită producătorului mecanismul de reglare electronică a sursei de lumină necesar alimentării sursei de lumină și funcțiilor aplicabile.

7.3. Tensiunea care urmează a fi aplicată lămpii se notează în fișa de comunicare din anexa 1 la prezentul regulament.

7.4. Pentru orice lampă cu excepția celor echipate cu becuri cu incandescență, intensitățile luminoase, măsurate după un minut și după 30 de minute de funcționare, trebuie să îndeplinească prescripțiile minime și maxime. Repartiția luminii după un minut de funcționare poate fi calculată pornind de la repartiția luminii după 30 de minute de funcționare prin aplicarea la fiecare punct de încercare a raportului intensităților luminoase măsurate la HV după un minut și după 30 de minute de funcționare.

7.5. Trebuie determinate limitele suprafeței aparente în direcția axei de referință a unui echipament de semnalizare luminoasă.

8. CULOAREA LUMINII EMISE

În cazul lămpilor de mers înapoi, culoarea luminii emise în interiorul câmpului grilei de repartiție a luminii definite la punctul 2 din anexa 3 este alb.

În cazul lămpilor de manevră, culoarea luminii emise în interiorul câmpului grilei de repartiție a luminii integrale este alb.

Pentru verificarea acestor caracteristici colorimetrice se aplică procedura de încercare descrisă la punctul 7 din prezentul regulament. În afara acestui câmp, nu se observă nicio variație pronunțată de culoare.

Cu toate acestea, în cazul lămpilor echipate cu surse de lumină neînlocuibile (lămpi cu filament și altele), trebuie verificate caracteristicile colorimetrice ale surselor de lumină prezente în lampă, în conformitate cu subpunctele relevante de la punctul 7.1 din prezentul regulament.

9. CONFORMITATEA PRODUCȚIEI

Procedurile de conformitate a producției sunt conforme cu cele stabilite în apendicele 2 din acord (E/ECE/324-E/ECE/TRANS/505/Rev.2), cu următoarele cerințe:

9.1. Lămpile omologate în temeiul prezentului regulament trebuie să fie fabricate astfel încât să fie conforme cu tipul omologat prin îndeplinirea prescripțiilor stabilite la punctele 6 și 8 de mai sus.

9.2. Trebuie îndeplinite prescripțiile minime privind procedurile de control al conformității producției prevăzute în anexa 4 la prezentul regulament.

9.3. Trebuie îndeplinite prescripțiile minime privind eșantionarea efectuată de un inspector prevăzute în anexa 5 la prezentul regulament.

9.4. Autoritatea de omologare de tip care a acordat omologarea de tip poate verifica în orice moment metodele de control al conformității aplicate în fiecare unitate de producție. Frecvența normală a acestor verificări este o dată la doi ani.

10. SANCȚIUNI PENTRU NECONFORMITATEA PRODUCȚIEI

10.1. Omologarea acordată pentru un tip de lampă de mers înapoi sau de manevră în conformitate cu prezentul regulament poate fi retrasă în cazul în care condițiile enunțate mai sus nu sunt îndeplinite sau în cazul în care o lampă de mers înapoi sau de manevră care poartă marca de omologare menționată la punctele 4.3.1 și 4.3.2 nu corespunde tipului omologat.

10.2. În cazul în care o parte contractantă la acord care aplică prezentul regulament retrage o omologare acordată anterior, aceasta va informa de îndată celelalte părți contractante care aplică prezentul regulament prin intermediul unei fișe de comunicare conformă cu modelul indicat în anexa 1 la prezentul regulament.

11. ÎNCETAREA DEFINITIVĂ A PRODUCȚIEI

În cazul în care titularul unei omologări eliberate în temeiul prezentului regulament încetează definitiv producția unui tip de lampă de mers înapoi sau de manevră omologat în conformitate cu prezentul regulament, acesta va informa autoritatea de omologare de tip care a eliberat omologarea. La primirea notificării corespunzătoare, autoritatea de omologare de tip trebuie să informeze despre aceasta celelalte părți la Acordul din 1958 care aplică prezentul regulament, prin intermediul unei fișe de comunicare conforme cu modelul din anexa 1 la prezentul regulament.

12. DENUMIRILE ȘI ADRESELE SERVICIILOR TEHNICE RESPONSABILE CU EFECTUAREA ÎNCERCĂRILOR DE OMOLOGARE ȘI ALE AUTORITĂȚILOR DE OMOLOGARE DE TIP

Părțile semnatare ale Acordului din 1958 care aplică prezentul regulament trebuie să comunice Secretariatului General al Organizației Națiunilor Unite denumirile și adresele serviciilor tehnice care răspund de efectuarea încercărilor de omologare și pe cele ale autorităților de omologare de tip care acordă omologarea și cărora trebuie să le fie trimise documentele emise în alte țări care atestă acordarea, extinderea, refuzul sau retragerea omologării sau încetarea definitivă a producției.

(1) Astfel cum sunt definite în Rezoluția consolidată privind construcția vehiculelor (R.E.3), documentul ECE/TRANS/WP.29/78/Rev.2, punctul 2 – www.unece.org/trans/main/wp29/wp29wgs/wp29gen/wp29resolutions.html

(2) Numerele distinctive ale părților contractante la acordul din 1958 care sunt prezentate în anexa 3 la Rezoluția consolidată privind construcția vehiculelor (Consolidated Resolution on the Construction of Vehicles – R.E.3), documentul ECE/TRANS/WP.29/78/Rev.2/Amend.3 – www.unece.org/trans/main/wp29/wp29wgs/wp29gen/wp29resolutions.html

(3) În sensul prezentului regulament, prin „care face parte din lampă” se înțelege a fi inclus din punct de vedere fizic în corpul lămpii sau a fi extern, separat sau nu, corpului lămpii, dar furnizat de producătorul lămpii ca parte a sistemului lămpii.

ANEXA 1 COMUNICARE [Format maxim: A4 (210 × 297 mm)] emisă de: Denumirea serviciului administrativ: … … … privind (1) : Acordarea omologării Extinderea omologării Refuzul omologării Retragerea omologării Încetarea definitivă a producției unui tip de lampă de mers înapoi în conformitate cu Regulamentul nr. 23 Omologarea nr. … Extinderea nr. … unui tip de lampă de manevră în conformitate cu Regulamentul nr. 23 Omologarea nr. … Extinderea nr. … 1. Marca de fabricație sau comercială a dispozitivului: … 2. Desemnarea de către producător a tipului de dispozitiv: … 3. Denumirea și adresa producătorului: … 4. Dacă este cazul, denumirea și adresa reprezentantului producătorului: … 5. Supus omologării la data de: … 6. Serviciul tehnic responsabil cu încercările de omologare: … 7. Data raportului eliberat de acest serviciu: … 8. Numărul raportului eliberat de acest serviciu: … 9. Descriere sumară: Numărul, categoria și tipul de sursă (surse) de lumină: … Tensiunea și puterea: … Aplicarea unui mecanism de reglare electronică a sursei de lumină: (a) care face parte din lampă: da/nu (1) (b) care nu face parte din lampă: da/nu (1) Tensiune (tensiuni) de intrare alimentată (alimentate) de un mecanism de reglare electronică a sursei de lumină: Producătorul și numărul de identificare a mecanismului de reglare electronică a sursei de lumină (atunci când mecanismul de reglare a sursei de lumină face parte din lampă, dar nu este inclus în corpul acesteia): … Modulul de sursă de lumină: da/nu (1) Codul specific de identificare a modulului de sursă de lumină: … Condițiile geometrice de instalare și variațiile aferente; dacă este cazul: … Pentru un tip de lampă de manevră în conformitate cu punctul 6.2.2 din Regulamentul nr. 23 Înălțimea maximă de montare: … 10. Poziția mărcii de omologare: … 11. Observații: În cazul unei lămpi de mers înapoi, acest dispozitiv trebuie montat pe vehicul exclusiv ca element al unei perechi de dispozitive: da/nu (1) … 12. Motivul (motivele) prelungirii omologării (după caz): … 13. Omologare acordată/extinsă/refuzată/retrasă (1) 14. Locul: … 15. Data: … 16. Semnătura: … 17. Lista documentelor constitutive ale dosarului de omologare depus la autoritatea de omologare de tip care a acordat omologarea este anexată prezentei fișe de comunicare și poate fi obținută la cerere. (1) Se va tăia mențiunea necorespunzătoare.

ANEXA 2 EXEMPLE DE DISPUNERE A MĂRCILOR DE OMOLOGARE Figura 1 Marcajul lămpilor simple Modelul A Opțional a = 5 mm (min) Marca de omologare de mai sus, aplicată pe o lampă de mers înapoi, indică faptul că această lampă a fost omologată în Țările de Jos (E4), conform Regulamentului nr. 23, sub numărul de omologare 221. Numărul de omologare indică faptul că omologarea a fost acordată în conformitate cu cerințele Regulamentului nr. 23 în forma sa originală sau astfel cum a fost modificat prin suplimentele 1 și/sau 2, după caz. Săgeata indică partea în care sunt îndeplinite specificațiile fotometrice cerute până la un unghi de 45o H. Notă: Numărul de omologare și simbolul suplimentar trebuie să fie plasate în apropierea cercului și să fie dispuse fie deasupra, fie sub litera „E”, fie la stânga, fie la dreapta acestei litere. Cifrele numărului de omologare și ale seriei de producție trebuie să fie dispuse de aceeași parte a literei „E” și orientate în același sens. Utilizarea cifrelor romane pentru numerele de omologare trebuie să fie evitată pentru a exclude orice confuzie cu alte simboluri. Figura 2 Marcarea simplificată pentru lămpile grupate, combinate sau încorporate reciproc Liniile verticale și orizontale ilustrează schematic configurația dispozitivului de semnalizare luminoasă. Acestea nu fac parte din marca de omologare. Modelul B Modelul C Modelul D Notă: Cele trei exemple de mărci de omologare, modelele B, C și D, reprezintă trei variabile posibile de marcare a unui dispozitiv de iluminare, atunci când acesta conține două sau mai multe lămpi făcând parte din același ansamblu de lămpi grupate, combinate sau încorporate reciproc. Această marcă de omologare indică faptul că dispozitivul a fost omologat în Țările de Jos (E4), cu numărul de omologare 3333, și cuprinde: un catadioptru din clasa IA, omologat în conformitate cu seria 02 de amendamente la Regulamentul nr. 3; o lampă de semnalizare a direcției spate, din categoria 2a, omologată în conformitate cu seria 01 de amendamente la Regulamentul nr. 6; o lampă indicatoare de poziție roșie spate (R), omologată conform seriei 01 de amendamente la Regulamentul nr. 7; o lampă de ceață spate (F), omologată în conformitate cu Regulamentul nr. 38 în forma sa originală; o lampă de mers înapoi (AR), omologată conform Regulamentului nr. 23 în forma sa originală; o lampă de frânare (S2) cu două niveluri de intensitate luminoasă, omologată conform seriei 01 de amendamente la Regulamentul nr. 7. Modelul E Marcarea lămpilor independente Exemplul de mai sus corespunde marcării unui dispersor utilizat pentru diferite tipuri de lămpi. Aceste mărci de omologare arată faptul că dispozitivul a fost omologat în Spania (E9), cu numărul de omologare 1432 și este alcătuit din următoarele componente: o lampă de ceață spate (F), omologată în conformitate cu Regulamentul nr. 38 în versiunea sa originală: o lampă de semnalizare a direcției spate, din categoria 2a, omologată în conformitate cu seria 01 de amendamente la Regulamentul nr. 6: o lampă de mers înapoi (AR), omologată în conformitate cu Regulamentul nr. 23 în versiunea sa originală: o lampă indicatoare de poziție roșie spate (lateral) (R), omologată conform seriei 02 de amendamente la Regulamentul nr. 7: o lampă de frânare (S1) cu un nivel de intensitate luminoasă, omologată conform seriei 02 de amendamente la Regulamentul nr. 7. Figura 3 Module de sursă de lumină Modulul de sursă de lumină care poartă codul de identificare indicat mai sus a fost omologat împreună cu o lampă omologată în Italia (E3) cu numărul de omologare 17325. Figura 4 Marcajul pentru lămpi de manevră Marca de omologare de mai sus, aplicată pe o lampă de manevră, indică faptul că această lampă a fost omologată în Germania (E1), conform Regulamentului nr. 23, cu numărul de omologare 2207. Numărul de omologare indică faptul că omologarea a fost acordată în conformitate cu dispozițiile din Regulamentul nr. 23 în versiunea sa originală. Notă: Numărul de omologare și simbolul suplimentar trebuie să fie plasate în apropierea cercului și să fie dispuse fie deasupra, fie sub litera „E”, fie la stânga, fie la dreapta acestei litere. Cifrele numărului de omologare și ale seriei de producție trebuie să fie dispuse de aceeași parte a literei „E” și orientate în același sens. Utilizarea cifrelor romane pentru numerele de omologare trebuie să fie evitată pentru a exclude orice confuzie cu alte simboluri.

ANEXA 3 MĂSURĂRI FOTOMETRICE 1. Metode generale de măsurare 1.1. În timpul măsurărilor fotometrice, se vor evita reflexiile parazite printr-o mascare adecvată. 1.2. În cazul în care rezultatele măsurărilor sunt contestate, acestea vor fi executate astfel încât să respecte următoarele cerințe: 1.2.1. distanța de măsurare este stabilită pentru a putea fi aplicată legea inversului pătratului distanței; 1.2.2. aparatura de măsurare să permită ca deschiderea unghiulară a receptorului, văzută din centrul de referință al lămpii, să fie cuprinsă între 10′ și 1°; 1.2.3. cerința referitoare la intensitate pentru o direcție de observație determinată trebuie să fie respectată dacă intensitatea cerută este obținută într-o direcție care nu se abate cu mai mult de un sfert de grad de la direcția de observație. 1.3. În cazul în care echipamentul poate fi instalat pe vehicul în mai multe poziții sau într-un interval de poziții diferite, măsurările fotometrice se repetă pentru fiecare poziție sau pentru pozițiile extreme ale intervalului axei de referință specificat de producător. 2. Pentru lămpile de mers înapoi, punctele de măsurare exprimate în grade în raport cu axa de referință și valorile minime ale intensităților luminii emise 2.1. Direcțiile H = 0° și V = 0° corespund axei de referință. Pe vehicul, acestea sunt orizontale, paralele cu planul longitudinal median al vehiculului și orientate în direcția de vizibilitate cerută. Acestea trec prin centrul de referință. Valorile indicate în tabel conțin, pentru diferitele direcții de măsurare, intensitățile minime în cd. 2.2. Atunci când, la examenul vizual, o lampă pare să prezinte variații locale importante de intensitate, se verifică ca nicio intensitate măsurată între două dintre direcțiile de măsurare citate mai sus să nu fie sub 50 % din intensitatea minimă cea mai slabă dintre cele două prescrise pentru aceste direcții de măsurare. 3. Măsurări fotometrice pentru lămpi echipate cu mai multe surse luminoase Performanțele fotometrice trebuie verificate: 3.1. Pentru sursele de lumină care nu se înlocuiesc (becuri cu incandescență și altele): cu sursele de lumină prezente în lampă, în conformitate cu subpunctele relevante de la punctul 7.1 din prezentul regulament. 3.2. Pentru sursa (sursele) de lumină care poate (pot) fi înlocuită (înlocuite): atunci când sunt echipate cu o sursă(e) de lumină la o tensiune de 6,75 V, 13,5 V sau 28,0 V, valorile intensității luminoase produse trebuie corectate. Pentru lămpile cu filament, factorul de corecție este raportul dintre fluxul luminos de referință și valoarea medie a fluxului luminos obținut la tensiunea aplicată (6,75 V, 13,5 V sau 28,0 V). Pentru sursele de lumină cu LED, factorul de corecție este raportul dintre fluxul luminos obiectiv și valoarea medie a fluxului luminos obținut la tensiunea aplicată (6,75 V, 13,5 V sau 28,0 V). Fluxurile luminoase reale ale fiecărei lămpi cu filament utilizate nu trebuie să devieze cu mai mult de ± 5 procente din valoarea medie. Alternativ, și numai în cazul lămpilor cu filament, se poate utiliza și o lampă cu filament etalon în fiecare dintre diferitele poziții, funcționând la fluxul său de referință, însumându-se diferitele valori obținute în fiecare poziție.

ANEXA 4 CERINȚE MINIME CU PRIVIRE LA PROCEDURILE DE VERIFICARE A CONFORMITĂȚII PRODUCȚIEI 1. Generalități 1.1. Prescripțiile de conformitate sunt considerate ca fiind îndeplinite din punct de vedere mecanic și geometric în cazul în care diferențele nu depășesc abaterile inevitabile de fabricație, conform prescripțiilor din prezentul regulament. 1.2. În ceea ce privește performanțele fotometrice, conformitatea lămpilor de serie nu se contestă în cazul în care, la efectuarea încercărilor privind performanțele fotometrice ale oricărei lămpi alese aleatoriu, în conformitate cu punctul 7 din prezentul regulament: 1.2.1. nicio valoare măsurată nu se abate, în sens defavorabil, cu mai mult de 20 % față de valorile prescrise de prezentul regulament; 1.2.2. dacă, în cazul unei lămpi echipate cu o sursă de lumină înlocuibilă, rezultatele încercărilor descrise mai sus nu sunt conforme cerințelor, lampa este supusă din nou încercărilor utilizându-se o altă sursă de lumină etalon. 1.3. Coordonatele cromatice trebuie respectate în momentul efectuării încercării pe baza condițiilor prevăzute la punctul 7 din prezentul regulament. 2. Cerințe minime pentru verificarea conformității de către producător Pentru fiecare tip de lampă, deținătorul mărcii de omologare trebuie să efectueze cel puțin încercările următoare, cu o frecvență corespunzătoare. Aceste încercări trebuie efectuate în conformitate cu specificațiile prezentului regulament. În cazul în care în cursul selectării vreunui eșantion se constată neconformitatea din punct de vedere al tipului de încercare vizat, sunt alese și încercate eșantioane suplimentare. Producătorul trebuie să adopte măsuri pentru a asigura conformitatea producției respective. 2.1. Natura încercărilor Încercările de conformitate din prezentul regulament se referă la caracteristicile fotometrice și colorimetrice. 2.2. Metode de încercare 2.2.1. Încercările trebuie efectuate, în general, în conformitate cu metodele definite în prezentul regulament. 2.2.2. Pentru orice încercare de conformitate efectuată prin grija sa, producătorul va putea utiliza, cu toate acestea, metode echivalente, cu aprobarea autorității de omologare de tip responsabile cu încercările de omologare. Producătorul trebuie să facă dovada echivalenței metodelor utilizate cu cele stabilite în prezentul regulament. 2.2.3. Aplicarea punctelor 2.2.1 și 2.2.2 de mai sus necesită o etalonare periodică a echipamentelor de încercare și corelarea cu măsurările efectuate de către o autoritate competentă. 2.2.4. În toate cazurile, metodele de referință sunt cele din prezentul regulament, în special pentru controalele și eșantionările administrative. 2.3. Natura eșantionării Eșantioanele constând în dispozitive sunt selectate în mod aleatoriu din producția unui lot uniform. Prin lot omogen se înțelege un ansamblu de lămpi de același tip, definit conform metodelor de producție ale producătorului. Evaluarea se efectuează, în general, asupra lămpilor produse în serie de mai multe uzine. Cu toate acestea, un producător poate grupa cifrele de producție privind același tip de lampă produs de mai multe uzine, cu condiția ca acestea să aplice aceleași criterii de calitate și același management al calității. 2.4. Caracteristici fotometrice măsurate și înregistrate Lampa inclusă în eșantion este supusă măsurărilor fotometrice pentru verificarea valorilor minime prescrise la punctele enumerate în anexa 3, precum și a coordonatelor cromatice. 2.5. Criterii de acceptabilitate Pentru a îndeplini specificațiile definite la punctul 9.1 din prezentul regulament privind controlul conformității producției, producătorul este responsabil cu efectuarea unei analize statistice a rezultatelor încercărilor și pentru definirea, în acord cu autoritatea de omologare de tip, a criteriilor de acceptabilitate a produselor sale. Criteriile de acceptabilitate trebuie să fie stabilite astfel încât, la un grad de încredere de 95 %, probabilitatea minimă de a trece cu succes o verificare prin sondaj, în conformitate cu anexa 5 (prima eșantionare), să fie de 0,95.